Diari Oficial de la Generalitat Valenciana


Sumari del DOGV 7358, del 11-09-2014 (2014/8210)

RESOLUCIÓ de 25 de juliol de 2014, de la Conselleria de Presidència, Agricultura, Pesca, Alimentació i Aigua, per la qual s'establixen els límits anuals de captura de rossellones i tellines amb dragues mecanitzades en aigües de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2014/07/25/(1)/dof/vci/html**

### Dades del document

Número de DOGV
:   7358

Data del DOGV
:   11-09-2014

Secció del DOGV
:   I. DISPOSICIONS GENERALS

Número del document
:   2014/8210


Data del document
:   25-07-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * mol·lusc
    * legislació
    * captura autoritzada
    * cria de crustacis
    * indústria pesquera
    * captura per espècie

RESOLUCIÓ de 25 de juliol de 2014, de la Conselleria de Presidència, Agricultura, Pesca, Alimentació i Aigua, per la qual s'establixen els límits anuals de captura de rossellones i tellines amb dragues mecanitzades en aigües de la Comunitat Valenciana. [2014/8210]  
El Reglament (CE) núm. 1967/2006, del Consell, de 21 de desembre de 2006, relatiu a les mesures de gestió per a l'explotació sostenible dels recursos pesquers en el mar Mediterrani, pel qual es modifica el Reglament (CEE) núm. 2847/93 i es deroga el Reglament (CE) núm. 1626/94, establix en l'article 19 que els estats membres aprovaran plans de gestió plurianuals en les seues aigües territorials per a determinades modalitats pesqueres, entre les quals s'inclouen les dragues, que segons la definició del Reglament citat comprendria els rastells que a la Comunitat Valenciana s'empren en la modalitat de marisqueig des d'embarcació, amb la classificació concreta de «dragues mecanitzades».  
  
El Reglament (UE) núm. 1380/2013 del Parlament Europeu i del Consell d'11 de desembre de 2013 sobre la Política Pesquera Comuna preveu entre els seus objectius que la PPC:  
- Haurà de garantir que les activitats de pesca i aqüicultura siguen sostenibles ambientalment a llarg termini, que es gestionen de forma coherent amb els objectius de generar beneficis econòmics, socials i d'ocupació, i que contribuïsquen a la disponibilitat de productes alimentaris.  
- Aplicarà el criteri de precaució a la gestió pesquera i procurarà assegurar que l'explotació dels recursos biològics marins vius restablisca i mantinga les poblacions d'espècies capturades per damunt dels nivells que puguen produir el rendiment màxim sostenible.  
  
En l'article 7 «Tipus de mesures de conservació» del Reglament, s'establix que les mesures de conservació i explotació sostenible dels recursos biològics marins podran incloure, entre altres, els elements següents: plans plurianuals, objectius per a la conservació i l'explotació sostenible de les poblacions i mesures connexes per a minimitzar la repercussió de la pesca en el medi marí, mesures per a adaptar la capacitat pesquera de les barques a les possibilitats de pesca disponibles, talles mínimes de referència als efectes de conservació, i mesures necessàries per al compliment de les obligacions establides en la legislació mediambiental.  
Segons l'article 49.1.17 de l'Estatut d'Autonomia de la Comunitat Valenciana, la Generalitat té la competència exclusiva en qüestions de marisqueig.  
Tenint en compte el que disposa la Llei 9/1998, de la Generalitat Valenciana de Pesca Marítima de la Comunitat Valenciana vigent i la Llei 2/1994, de la Generalitat, de Defensa dels Recursos Pesquers, i considerant que s'exercix la pesca de mol·luscos bivalves per mitjà de dragues en esta comunitat, ha sigut necessari desenrotllar un pla de gestió d'esta pesca d'acord amb l'article 19 del Reglament 1967/2006 i amb el Reglament (UE) núm. 1380/2013.  
  
Elaborat el corresponent Pla de Gestió de la Pesca de Mol·luscos Bivalves per mitjà de Dragues a la Comunitat Valenciana amb les justificacions científiques, socials i econòmiques corresponents, i a fi d'adequar la legislació autonòmica a la normativa europea, es van publicar: el Decret 94/2013, de 12 de juliol, del Consell, pel qual es regula l'activitat de marisqueig de la rossellona i la tellina en el litoral de la Comunitat Valenciana; la Resolució de 9 d'agost de 2013, de la Conselleria de Presidència i Agricultura, Pesca, Alimentació i Aigua, per la qual s'establixen les zones de veda per a la rossellona i la tellina en aigües de la Comunitat Valenciana; la Resolució de 9 d'agost de 2013, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina en aigües de la Comunitat Valenciana, i la Resolució de 17 de gener de 2014, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina en aigües de la Comunitat Valenciana.  
La Resolució de 19 de febrer de 2013, de la Direcció General d'Empreses Agroalimentàries i Pesca, per la qual s'establixen i classifiquen les zones de producció de mol·luscos bivalves, gasteròpodes i equinoderms en aigües de la Comunitat Valenciana, acorda la declaració de set zones de producció de mol·luscos bivalves, gasteròpodes i equinoderms en aigües litorals de la Comunitat Valenciana.  
El pla de gestió adoptat té com a objectiu detindre el procés regressiu que esta pesca ha patit en els últims anys, i recuperar els nivells de biomassa de les poblacions naturals de rossellona i tellina a l'estat en què es trobaven entre 2005 i 2008, emprant com a Punt de Referència de Conservació el valor mitjà de la Taxa de Captura o Rendiment en Captures per Unitat d'Esforç (CPUE) que en el període citat era de 46,09 kg barca/dia per a la rossellona i de 36,07 kg barca/dia per a la tellina, amb l- horitzó temporal per a aconseguir este objectiu el 31 de desembre de 2015.  
Per a arribar als objectius del pla plurianual de gestió amb les condicions d'explotació que es regulen en el Decret 94/2013, es considera imprescindible mantindre l'Índex de Mortalitat per Pesca en els nivells adequats perquè la biomassa de l'estoc augmente progressivament i es reflectisca en un increment de la Taxa de Captura o CPUE.  
Amb este objecte, l'article 5 del citat Decret 94/2013 indica que mitjançant una resolució de l'autoritat competent en pesca marítima s'establirà el límit anual de captures en funció de l'evolució de les poblacions.  
Segons les dades de l'estudi científic del pla de gestió, al qual s'han incorporant les dades definitives de l'any 2013, els valors dels paràmetres que reflectixen l'estat actual de la pesca per a les flotes de Cullera i Gandia són els següents:  
El valor mitjà de la Taxa de Captura dels últims tres anys és de CPUE(2011-13) = 10,20 kg barca/dia per a la rossellona i CPUE(2011-13) =15,09 kg barca/dia per a la tellina.  
Una vegada analitzades les dades actualitzades del pla citat es veu que l'estoc de la població de rossellona s'ha col·lapsat, perquè el total de captures en la zona CVA1-03 durant tot l'any 2013 ha sigut de tan sols 7,5 kg. Amb la intenció de disposar de la quantitat més gran de reproductors possibles i poder augmentar el reclutament de juvenils, es considera necessari tancar parcialment la pesca de la rossellona per mitjà de dragues mecanitzades en el litoral de la Comunitat Valenciana i realitzar un estudi detallat de l'estructura poblacional de l'espècie i de les condicions mediambientals de les zones de producció a fi de conéixer realment les causes que han portat a esta situació.  
  
Respecte a la tellina, encara que els valors de la CPUE no han tingut grans variacions en els últims anys, a fi d'aconseguir que els nivells de biomassa de les poblacions naturals de tellina tornen a l'estat en què estaven entre 2005 i 2008, es considera convenient:  
  
- Disminuir l'esforç límit admissible per a les flotes de Cullera i Gandia en un 50 %, amb la reducció del nombre de jornades de pesca a 1.325.  
- Tancar parcialment la pesqueria.  
La Comissió Europea, seguint el dictamen del Comité Científic Tècnic i Econòmic per a les Pesqueries de la Unió Europea (STECF) pel que fa al pla de gestió, exigix un enfocament més conservador en l'estimació de l'esforç i les captures límit, per la qual cosa el valor estimat del límit d'esforç admissible (fpalim) ha de ser corregit per mitjà d'un coeficient reductor, que segons els estudis científics realitzats s'establix en un valor de 0,61.  
Aplicant este coeficient i segons el que s'ha especificat en el pla de gestió, les Captures Límit (TAC) que corresponen a la Taxes de Captura actuals i als Esforços Límit corresponents, arriben a un valor màxim de 12.196 kg de tellina en la zona de producció CVA1-03.  
  
Per tant, tenint en compte l'evolució de les captures i la situació actual de la població de rossellona i tellina que es reflectix en els dades presentades, amb la intenció de complir amb les recomanacions de la Comissió formulades el 8 de maig per mitjà d'un escrit amb registre d'eixida 1478569 i oïts els professionals del sector a través dels seus representants, resolc:  
  
  
  
Primer  
La pesca de rossellona per mitjà de dragues a la Comunitat Valenciana quedarà tancada a excepció de la zona de producció CVA1-03. En esta zona de producció:  
- No es podrà fer marisqueig en les subzones següents CVA1.03-01, CVA1.03-02, CVA1.03-16 i CVA1.03-17, que quedaran d'àrees testimoni per a comparar l'evolució del recurs en la zona explotada i en la zona testimoni.  
- Únicament podran dedicar-se al marisqueig de la rossellona un màxim de 3 embarcacions diàriament per cada confraria, amb un màxim de 6. En les subzones de la zona CVA1-03 no considerades subzones testimoni, estes embarcacions hauran de comunicar quan arriben a la confraria la subzona on han estat fent el marisqueig.  
  
Segon  
La pesca de tellina per mitjà de dragues a la Comunitat Valenciana quedarà tancada a excepció de la zona de producció CVA1-03.  
  
Tercer  
Amb la finalitat d'assegurar el compliment dels objectius del «Pla de Gestió de la Pesca de Mol·luscos Bivalves per mitjà de Dragues en el Litoral de la Comunitat Valenciana», es fixa per a la tellina un límit anual de captures per mitjà de dragues mecanitzades, en la zona CVA1-03, per a l'any 2014, de 12.196 kg. Quan s'arribe a este límit la pesqueria quedarà tancada fins a l'any següent.  
  
Quart  
Per a poder iniciar l'aprofitament de qualsevol banc de rossellona o tellina per mitjà de dragues mecanitzades, serà necessari fer un estudi previ de l'estructura demogràfica de la població i de la situació de l'estoc. Una vegada analitzades les dades d'este estudi es decidirà si la zona pot ser oberta i, en el cas que siga així, la TAC de cada espècie que es podrà marisquejar en la mateixa zona.  
  
Quint  
En totes les zones on estiga autoritzat el marisqueig per mitjà de dragues mecanitzades es farà un seguiment de l'evolució de les poblacions de les espècies que es capturen, que inclourà un estudi de l'estructura per talles de les poblacions citades.  
  
Sext  
S'implementarà un progama de control del marisqueig amb dragues mecanitzades en el litoral de la Comunitat Valenciana.  
  
Sèptim  
Els límits anuals de captures de les dos espècies es fixaran anualment, i el Pla de Gestió de la Pesca de Mol·luscos Bivalves per mitjà de Dragues a la Comunitat Valenciana es revisarà com a màxim cada tres anys.  
  
Octau  
Queda sense efecte la Resolució de 17 de gener de 2014, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellones i tellines en aigües de la Comunitat Valenciana.  
  
  
DISPOSICIÓ FINAL  
  
Esta resolució produirà efectes des de l'endemà que es publique en el Diari Oficial de la Comunitat Valenciana.  
  
València, 25 de juliol de 2014.- El conseller de Presidència i Agricultura, Pesca, Alimentació i Aigua: José Císcar Bolufer.


Còpia Permalink ELI